मुखर्जी होरें अंतरिम बजट गी संसद च पेश करदे होए चार महीने दे खर्च आस्तै लेखानुदान उप्पर मंजूरी मंग्गी। हाल च गै मंत्रिमंडल पास्सेआ मंजूर कीती गेई सामाजिक क्षेत्र दी दौं नमिएं योजनाएं दी शुरूआत दी घोषणा बी मुखर्जी होरें अपने बजट च कीती। उनें 40 थमां 64 आयुवर्ग दी विधवाएं आस्तै इंदिरा गांधी राष्ट्रीय विधवा पेंशन योजना दी शुरुआत दी घोषणा कीती जेह्‌दे च 200 रपे हर महीने पेंशन दित्ती जाग। दूई गंभीर रुपै कन्नै विकलांग लोकें लेई ‘इंदिरा गांधी राष्ट्रीय विकलांगता पेंशन योजना’ दी शुरुआत दी घोषणा कीती गेई। अंतरिम बजट च त्रीऐ प्रोत्साहन पैकेज दी मेद लाए बैठे दे देश दे उद्योग ते बपार जगत आस्तै बजट च नेही कोई घोषणा नेईं कीती गेई। मुखर्जी होरें एह् कम्म अगली सरकार आस्तै छोड़ी दित्ता। उनें आयकर दी सीमा बद्धने दी मेद लाईऐ बैठे दे नौकरी पेशा वर्ग गी बी मायूस छोड़ी दित्ता। अजै के अंतरिम बजट होने दी वजह कन्नै नेही कोई अहम् घोषणा होने दी मेद घट्ट गै ही पर आर्थिक मंदी दे मजूदा दौर च एह् मन्नेआ जा ‘रदा हा जे सरकार मंग बद्धाने आस्तै किश उपाय करी सकदी ऐ।’